
2027-mut Aningaasanut inatsimmut isumaqatigiissut


Isumaqatigiissuteqartut 2027-mut aningaasanut inatsimmut isumaqatigiissummik tulliuttunik aallussisumik isumaqatigiissuteqarput:
Partiit tulliuttuni taaneqartut 2027-mut aningaasanut inatsimmut isumaqatigiissuteqarput. Isumaqatigiissuteqartut inuiaqatigiinnik imminut napatinnerusunik anguniakkat ikorfartorniarlugit, immikkoortuni arlalinni suliniutinik nutaanik ingerlatsinissaq isumaqatigiissutigaat. 
2027-mut aningaasanut inatsimmut isumaqatigiissuteqartut aningaasaqarnermut politikip akisussaassuseqartup aaqqissuusseqqinnernik, Kalaallit Nunaata aningaasaqarnikkut piujuartitsineranik nammineerlunilu atugarissaarnermik aningaasalersuisinnaasumik ingiaqatigiittumik ingerlatsiviunissaa, isumaqatigiissuteqartut isumaqatigiissutigaat. 
Utoqqaat amerlanerusut, sulisussaalatsinerup pisortallu aningaasaqarneranni annertusiartortumik tatineqarnerup piffissaagallartillugu iliuuseqarnissaq pisariaqalersippaa. Peqatigisaanik nunarsuarmi ineriartornerup nalorninarnerusup pisortat aningaasaqarnerannik patajaatsumik ineriartortitsinissamik pisariaqartitsineq aningaasaliinernullu inuussutissarsiornermullu aalaakkaanerusunik sinaakkuteqarnissaq pisariaqalersippaa.
Tulliuttuni isumaqatigiissummi aningaasaliissutitigut oqaasertaliussatigullu pingaarnersiukkat sukumiisut nassuiarneqarput. Aallaavittut aningaasaliinernut taakkununngalu atasunik suliniutinik allannguinerit Naalakkersuisut Attassinissamut Siuariartornissamullu Pilersaarutaanni II-mi aaqqissusseqqinnissanut siunnerfinnut sisamanut agguarneqarput. Aningaasartat 2027-mut aningaasanut inatsisissatut siunnersuutaaqqaartumut 2028-2030-milu ukiuni missingersuutaaqqaartuni allassimasunut sanilliullugu mio. kr-nngorlugit allannguutitut allanneqarput.

1. Ilinniartitaanerup piginnaasaqarnerullu annertussusianik qaffaaneq 
Efterskolit – kontu pingaarneq 20.11.70, Suliniutinut nutaanut sillimmatit. 2027-mi Efterskoli Villads Villadsenip Qasigiannguaniittup inaarsarnissaanut pilersaarusiornermut Maniitsumilu efterskolimik nutaamik sananermi 2 mio. kr-nik immikkoortitsisoqarpoq. Pilersaarutip annertussusaa, pilersaarummullu aningaasaliissutit agguaannissaat kingornalu sanaartornissamut aningaasalersuineq marloqiusamik aningaasaleeriaatsimi periuseq malillugu qulaajaavigineqassaaq.  
Peqatigisaanik meeqqanut Kalaallit Nunaanni efterskolini atuartunut angajoqqaat akiliutaasa annikillineranut tapiissutit annertussusaasa atuuttut naammannersut Naalakkersuisut isumaliutigissagaat, isumaqatigiissuteqartut kaammattuutigaat. Kontu pingaarneq 40.10.06 Kalaallit Nunaanni efterskolinik ingerlatsinernut tapiissutit oqaasertaliussat nr. 1-2 innersuussutigineqarput. Annertussutsinik taakkunannga allannguinissaq pisariaqarpoq, taamaalilluni taakku ukiumik atuarfiusumik malinittunngorlutik suliniutaasinnaasorlu 2027-mi ukiup affaata siulliup iluani pissasoq kissaatigineqarpoq. 

Ilulissani inuussutissarsiornermut sammisumik ilinniarfik – kontu pingaarneq 40.91.33. 
Ilinniarnertuunngorniarnermi fagit Ilulissani inuussutissarsiornermut ilinniarfissatut pilersaarutaasup, immikkut piumasarineqartunit ilinniarnermik ingerlatanik aqunneqartussap, tunngavissaanit peerneqarnissaat, isumaqatigiissuteqartut taperserpaat. Naleqqussaaneq immikkut aningaasaliinertalernagu aningaasanut inatsimmi suliaqarnermut ilaavoq. 
Naalakkersuisut ingerlaavartumik EU-kommissionimik suleqateqarneq aqqutigalugu ilinniarfimmut aningaasaliissutissanik qinnuteqarnissaata aamma ilimagineqarnera, isumaqatigiissuteqartut eqqummaariffigaat, tassani 2026-2027 aningaasaliissutissaasinnaasut ilanngullugit. Naalakkersuisut immikkoortumut ataatsimut pilersaarummik saqqummiussinissaat isumaqatigiissuteqartut naatsorsuutigaat, taamaalilluni atuarfiup pilersinneqarnera immikkut sanaartornermik pilersaarutitut isigineqaqqunagu.
Tamatuma saniatigut Sisimiuni Saviminilerinermik ilinniarfimmik nutaamik suliariumannittussarsiuussinissap inernissaa kingornalu pilersitsinerup aningaasalersorneqarnissaa pillugu oqaloqatigeeqqinnerni ilaanissaq, isumaqatigiissuteqartut qilanaaraat. Peqatigisaanik aningaasaateqarfiit nunanilu tamani suleqatigiinneq aqqutigalugu Saviminilerinermik Ilinniarfimmik aningaasalersueqatigiinnissamut periarfissanik misissuinissamik pingaarnersiuinissamik Naalakkersuisut kaammattorneqarput.

Ingerlatsinermut qanittunik ilinniartitaanermi aqqutit. Naalakkersuisut aningaasaliissutaareersuni meeqqat atuarfianni angajullerni juniormesterlæremik aaqqissuussinermi periarfissat kinguneqaatillu pillugit nalunaarusiamik suliaqassapput. Piginnaanngorsaanerit suliffeqarnermi pisariaqartitanut sukumiisunut siunnerfillit ilinniartitaanermi suliffissaqartitsinermilu sulinerup ingerlaqqinnerani pingaarnerutinneqassapput, meeqqallu atuarfiat pillugu inatsimmik nalimmassaanermut, Inatsisartut 2026-mi ukiakkut ataatsimiinneranni suliarineqartumut, ataqatigiissinneqarnissaa ilimagineqarpoq.

2. Piujuartitsisumik siuariartorneq arlalinnillu tunaartaqarnerusumik aningaasaqarneq 
Suliffeqarfeeqqanik siunnersuineq – kontu pingaarneq 67.03.03, Inuussutissarsiutit ineriartortinnerinut pilerisaarinernullu suliniutit. 2027-2030 inuussutissarsiornermik siuarsaanermut suliffeqarfinnillu mikisunik akunnattumillu angissusilinnik, tassani illoqarfiit minnerit nunaqarfiillu ilanngullugit, siunnersuinermut aningaasaliissutit 5,0 mio. kr-nik amerlineqassapput. Suliniarneq Naliup neqeroorutigeriigaanik Naalakkersuisullu inuussutissarsiornermik siuarsaanermik periusissiassanut ataqatigiissillugu ingerlanneqassaaq. Tamatuma sukumiisunngortinneqarnissaa, inuussutissarsiornermillu ineriartortitsinivimmik, nukittussutsinik periarfissanillu nunatsinni pigisatsinnik toqqammaveqartumik sukumiisunngortitsinissaq ilapittuinissarlu, isumaqatigiissuteqartut qilanaaraat, tamatumani inoqarfiit minnerit immikkut aallutaralugit.
Tassunga tapiliullugu Naalakkersuisut aamma periarfissat nutaat nunanik allanik suleqateqarluni nukittunerusumik inuussutissarsiornermik ineriartortitsinermik, arlalinnik tunaartaqartumik inuussutissarsiornermik ineriartortitsinermik siuarsaasinnaasumik, assersuutigalugu EU-mik naalagaaffimmillu suleqatigiinnissamik isumaqatigiissutit aqqutigalugit pilersussat Naalakkersuisut atorluarumaaraat ilimagineqarpoq. Taamattaaq nunatsinni aningaasaliinermut tunngatillugu EIFO Danmarkimiittup, immaqa Nalik Ventures peqatigalugu atorluarniarneqarsinnaanera, isumaqatigiissuteqartut kaammattuutigaat.

Piffinni imeruersaasianut akitsuutit – kontu pingaarneq 24.11.10, Nioqqutissanik eqqussuinermi akitsuutit. Nunatsinni immiaaqqanik imeruersaatinillu tunisassiarineqartut akitsuutitigut oqilisaavigineqarsinnaanerat siunertaralugu 2028-2030 3,0 mio. kr-nik iluanaarutikinnerunissaq ilanngunneqarpoq. Piviusunngortinneqarnissaani inatsisit nunallu tamat akornanni niueqatigiinnermi inatsisinik attuumasunik qulaajaaneq tunngavissaatinneqarpoq. 
Umiarsuarnut takornariartaatinut ilaasunut akitsuut – kontu pingaarneq 24.11.13, Umiarsualivinnut akitsuut
Taamattaaq Naalakkersuisut inuussutissarsiutinit nunatta ataatsimut pisuussutaanik atorluaanermik aallaaveqartunik isertitanik allanik pilersitsisinnaanermut sinaakkutinik naleqquttunik naammassinninniarnissaat naatsorsuutigineqarpoq. Tassani tamanna ataatsimut aalisakkanik pisuussutsinit takornariartitsinermillu ingerlatsisunit periarfissaalluartillugu, tassani umiarsuarnut takornariartaatinut akitsuutit inatsisitigut sinaakkutit pisariaqartumik nalimmassarnerisigut. Umiarsuarnut takornariartaatinut ilaasunut akitsuut qaffanneqassasoq, isumaqatigiissuteqartut immikkut naliliutigaat. Umiarsualivinniinernut umiarsuarnilu takornariartaatinut ilaasunut akitsuut pillugit Inatsisartut inatsisaat nr. 61, 20. november 2023-meersumi § 4, imm. 2-mi umiarsuarnut takornariartaatinut ilaasunut akitsuut aningaasanut inatsimmi oqaasertaliussakkut aalajangersarneqartassasoq allassimavoq. Oqaasertaliussamut nassuiaammi tamanna sivisunerusumik siumut ilisimatitsinikkut pisassasoq allassimavoq. Akitsuut ulloq 1. januar 2028-mit ilaasumut ataatsimut 50 kr-nit 100 kr-inut qaffanneqassasoq isumaqatigiissuteqartut isumaqatigiissutigaat, Naalakkersuisullu aningaasanut inatsisissatut siunnersuutip pingajussaaneernissaanut tamanna pillugu allannguutissatut siunnersuummik saqqummiussinissaannik qinnuigalugit. Peqatigisaanik kommunit umiarsuarni takornariartaatinut akiliutigititaasa imaluunniit umiarsuit takornariartaatit ilaasunik nunamut umiarsualivinni taakkuluunniit avataanni ikaarussineranni annertunerpaaffiata 50 kr-imit 100 kr-imut qaffannissaanik periarfissinnissaanut tunngavissiinissaannik Naalakkersuisut qinnuigineqarput. tak. inatsimmi taaneqartumi § 5.

Aalisarneq piniarnerlu – kontu pingaarneq 50.01.20, Aalisarneq piniarnerlu. Aningaasaliissutit 2027-mi 1,5 mio. kr-nik 2028-2030-millu ukiumut 0,5 mio. kr-nik qaffanneqarput. 2027-mi immikkut sinaakkutit annertusisat taakku iluanni sinerissap qanittuani aalisarneq pillugu isumasioqatigiissitsinissamut immikkoortitsisoqarpoq, piffissamilu piniartunut pikkorissarnerit piginnaanngorsaqqinnerillu taamatullu piffinni piujuartitsisumik inuussutissarsiornikkut ineriartortitsinerit ukkatarineqassapput.
Tamatuma saniatigut isumaqatigiissuteqartut Naalakkersuisut suleqatit attuumassuteqartut peqatigalugit ilisimatuussutsikkut kaammattuutinik akuutitsinissamik kiisalu klimap, immap kissassusaata immallu sarfaata allanngoriartorneranik aalisarnermik aqutsinermut ilanngussinissaat kaammattuutigaat, soorluttaaq immikkoortumi aalisartunik, namminersorlutik inuussutissarsiortunik ilisimasaqarfinnillu isertitassanik nutaanik ineriartortitsinermi siuarsaanermi pilersitsisoqarnissaa tunngavissaatinneqartoq.

Umiarsualiviit talittarfiillu – kontu pingaarneq 87.73.12, Umiarsualivinnut talittarfinnullu aningaasaleeqqinnerit. 2027-mi Itillimi, Saattuni, Sarfannguani, Qaarsuni, Kulusummi, Kangaamiuni, Qasigiannguani, Aasianni Sisimiunilu umiarsualivinni talittarfinnilu pilersaarutit pingaarnersiukkat pilersaarusiornissaannut 10,0 mio. kr-t aningaasaliissutigineqarput. Aningaasat misissueqqaarnissanut pisariaqartunut umiarsualivimmilu pissutsit pitsanngorsarnissaat pisariaqarfianilu tikiffinni atortut pitsaanerusut qulakkeernissaannut atorneqassapput. 
Sanaartornermi suliniutit ataasiakkaat kontumilu pingaarnermi 87.73.12 Umiarsualivinnut talittarfinnullu aningaasaleeqqinnerit atugassanngortitsisinnaanerit pilersaarutit siuariarsimassusaat aningaasaqarnikkullu naliliinerit tunngavigalugit saqqummiunneqassapput. Tamatuma saniatigut Naalakkersuisut piaartumik umiarsualivinni talittarfinnilu aningaasaleeqqinnernut ataatsimut pilersaarummik, pisariaqartitsinermik naliliinermik nutartikkamik toqqammaveqartumik suliaqarnissat, isumaqatigiissuteqartut naatsorsuutigaat.
Taamattaaq danskit naalakkersuisuinik Ittoqqortoormiit eqqaanni mittarfissamik pilersitsinissaq aningaasalersuinissarlu pillugit oqaloqatigiinnernik nangitsinermut atatillugu ilanngullugu illoqarfimmi talittarfimmik nutaamik pilersitsisinnaanerup pisinnaanera pillugu apeqqut qaqissagaat, Naalakkersuisut kaammattorneqarput. 

Aalisarnermit isumalluutinik atuinermi akitsuut – kontu pingaarneq 24.11.27. 2027-mit atuutilersumik ikerinnarsiortunik aalisarnermit isumalluutinik atuinermi akitsuutinit ilapittuutip aaqqigallerneqarnissaa, isumaqatigiissuteqartut isumaqatigiissutigaat. Annertussutsit avaleraasartuunut kiilumut 2,00 kr-nut, ammassassuarnut kiilumut 0,30 kr-nut kiisalu saarullernanut ammassannullu kiilumut 0,20 kr-nut aalajangersarneqarput. 2026-mi avaleraasartuut akiisa aataat taama qaffasitsiginerat ammassassuillu saarullernallu akiisa neriartornerisa annertussusaat aamma ataatsimooqatigiinnut iluaqutinngortinneqassaaq. Isumaqatigiissuteqartut tassunga atatillugu aalisagaqatigiiaanut taakkununnga akitsuutinut akiliutigitinneqartut assersuutigalugu Savalimmiuni, pisat annertuut tulaanneqarfigisartagaanni, akitsuutinit appasinnerujussuunerat ilisimaaraat. Aaqqigalliinerit Nunatta Karsiata aalisakkanik isumalluutit nalingannit annertunerusumik pissarsinissaa qulakkiissavaa. 2027-2030 ukiumut iluanaarutigineqarnerusussatut naatsorsuutigineqartoq 30,0 mio. kr-t missaanniittoq ivertinneqarpoq, piffissarlu tamakkerlugu taakku 120,0 mio. kr-t missaannik naleqarput. Ilapittuutip isumaqatigiissummi pingaarnersiukkat aningaasanullu inatsisip oqimaaqatigiissinneqarnera nukittorsarpaa. Peqatigisaanik isumaqatigiissuteqartut Naalakkersuisut aalisarnermi tassani akitsuuseeriaatsimik, ingerlaavartumik akit ineriartornerannik isiginnittumik sulissuteqarnissaannik kaammattorpaat.

Avatangiisinut aningaasaateqarfik – kontu pingaarneq 77.05.08. Aningaasaliissutit 2027-mi 3,5 mio. kr-nik qaffanneqassapput. Aningaasat ilaatigut nunaqarfinni inoqarfinnilu minnerni, pisariaqartitat sunniutillu uppernarsarneqarsinnaaffiini, tigussaasunik piffinnullu naleqqussakkanik eqqakkanik aaqqiissutinut siunnerfilimmik ineriartortitsinermut tapiissutitut atorneqassapput.

3. Pisortat ingerlatsiviata siunissamut qulakkeernera

Kommuninut ataatsimoortumik tapiissutit – kontu pingaarneq 20.05.20. Piffissami aningaasanut inatsimmik isumaqatigiissuteqarfimmi kommuninut ataatsimoortumik tapiissutinik suli isumaqatigiissuteqartoqannginnera, isumaqatigiissuteqartut ilisimaaraat. Taamaattoq 2027-2030 kommuninut ataatsimoortumik tapiissutinut tamakkiisumik akinut aningaasarsianullu nalimmassaammut aningaasanik immikkoortitsinikkut isumaqatiginninniarnernut taakkununnga pitsaasumik ilapittuuteqarnissaq isumaqatigiissuteqartut kissaatigaat. Tamanna aningaasanut inatsiseqarfinnut agguagassanik ataatsimut 218,4 mio. kr-nik naleqarpoq. Piaartumik isumaqatigiissuteqarnissamut tunngatillugu isumaqatiginninniartut eqaatsuunermik isumaqatigiissuteqarumanermillu takutitsinissaannik isumaqatigiissuteqartut kaammattuutigaat, isumaqatigiissuteqartullu peqatigisaanik Inatsisartut naggataagut ukiumoortumik aningaasanut inatsisitigut kommuninut ataatsimoortumik tapiissutinik aalajangersaanissamut piginnaatitaanerat peqatigisaanik erseqqissaatigaat.
Kommunit innuttaasunut qanittumik pisortat pingaarnertut isumagisassaannik isumaginninnissamut, annertuutigut kommunini ilaatigut inissinneqartuni, aningaasaqarnikkut toqqammaveqarnissaasa qulakkeernissaa siunertaavoq. Tassunga atatillugu kommuninut ataatsimoortumik tapiissutit taamaalillutik akinut aningaasarsianullu nalimmassaavigineqarnerat, isumaqatigiissuteqartut tassunga atatillugu eqqummaariffigaat, tamatumanilu 2027-mut aningaasanut inatsimmi peqqinnissaqarfik eqqaassanngikkaanni Namminersorlutik Oqartussat ataanni aningaasaliissutini pisut assiginagit tamanna ingerlanneqarpoq.
Inaarutaasumik atugassanngortitsineq kommuninik ataatsimoortumik tapiissutit pillugit isumaqatiginninniarnerni aalajangersarneqassaaq, kommunillu pingaarnertut isumagisassaannik ingerlatsinernik ikorfartuissalluni.
Peqatigisaanik kontu pingaarnikkut 20.11.70 Suliniutinut nutaanut sillimmatit 2027-mi KANUNUPE-p isumasioqatigiissitsinissaanut 1 mio. kr-nik ilapittuuteqarnissaq isumaqatigiissuteqartut siunniuppaat. Aningaasat pilersaarummik sukumiisumik saqqummiussisoqarpat atugassanngortinneqassapput. Kommunit aaqqissuussinermut ilapittuinissaat ilanngullugu naatsorsuutigineqarpoq.

Peqqissutsimut immikkoortoq siammasissumik – kontu pingaarneq 20.11.70. Aningaasanut inatsisissatut siunnersuummi aningaasatigut sinaakkutit annertuutut tunngavissaatinneqartoq, 2027-mi peqqinnissaqarfimmut immikkoortumut kontumi pingaarnermi 20.11.70 immikkoortinneqartoq kingusinnertusukkut politikikkut immikkut pingaarnersiuineq malillugu atugassanngortinneqarnissaa, isumaqatigiissuteqartut pingaartippaat. 
Taamaammat aningaasanut inatsimmik isumaqatigiissuteqartut tamanna pillugu sapinngisamik piaarnerpaamik immikkut politikikkut isumaqatigiissusiornissaannik Naalakkersuisut kaammattorpaat. Isumaqatigiissut taamaattoq kingusinnerpaamik 2027-mi siusissukkut naammassineqartariaqarpoq. Peqqinnissaqarfimmik ingerlatsinermik kukkunersiuinerup naammasseqqajartup inernera politikikkut isumaqatiginninniarnissanut toqqammavittut ilaatinneqarnissaa tunngavissaatinneqarpoq. Tamatuma saniatigut ukkatarinninnerup immikkut suliniutinut innuttaasut peqqissusiannut pitsanngorsaavittunut sammitinneqarnissaa naatsorsuutigineqarpoq, tassani pilattaanernut piffissamik utaqqisarnerit appartinnissaat ilanngullugu. Ataatsimut isigalugu isumaqatigiissutip peqqinnissaqarnermut immikkoortumi aaqqissuussaanikkut unammilligassat aaqqinneqarnissaat aallullugu, ungasinnerusumut samminerusumik pilersaarusiorsinnaaneq, sumiluunniit najugaqarneq apeqqutaatinnagu assigiimmik pitsaanerusumik peqqinnissaqarfimmit sullinneqarnissamut tunngavissaanissaataa qulakkeernissaa pisinnaanngortissagaa pingaartinneqarpoq. 
Tassani ilaatigut siunnerfeqarnerusumik piffinni najugaqartunik sulisunik sulisoqaannarnissamut ilinniartitsinernullu suliniutit ilaatinneqartariaqarput, taakkununngalu tunngavissat pisariaqartut naammassineqarlutik. Tamanna sulisunut inissianik naapertuuttumik attartornermi akilinnik pitsaanerusumik periarfissaqarnikkut kiisalu ungasianik ilinniartitsinermik atuinikkut ikorfartorneqartumik sumiiffimmi ilinniartitaanernik neqeroorutinik amerlanernik pilersitsinikkut.
Tassunga atatillugu suliniutit tulliuttut immikkut pingaartinneqarput:
· Nunaqavissunik peqqinnissaqarfimmi sulinermik ilinniarsimasunik sulisorinninnarneq peqqinnissaqarfimmilu sulilersitseqqinneq, tassani nunaqavissut ilinniarsimasut, maannakkut nunatta avataani najugaqartut ilanngullugit.
· Aaqqissuussinerit nunaqavissunut sulisunut sammisut.
· Sulisut atugaannut suliniutit sunniutaannik aaqqissuussamik uuttortaaneq 
· Sineriammi ernisarfinnik amerlanerusunik periarfissanut misissuineq.
Taakku saniatigut illoqarfiit annerit avataanni aaqqissuussamik peqqissutsikkut sullissinernut pitsaanerusunut periarfissat ilaassapput, ilaatigut nakorsat kigutillu nakorsaat angalasut atorlugit akuttunngitsumik pilersaarusikkamik piffinni nakorsiartitsinertigut. Tamanna peqqinnissaqarfimmik aaqqissuussinerup nukittorsarnissaanik pisariaqartitsinerup iliuuseqarfigineqarneranit kiisalu kigutigissaanermi naartulersitsisarnermilu pingaarnersiukkanik suliniuteqarnertigut ikorfartorneqassaaq. 
Isumaqatigiissuteqartut Naalakkersuisut Nuummi Dronning Ingridip Napparsimavissuani tarnikkut napparsimasunut illorsuarmi nutaami tarnikkut napparsimasunik tigusigasuartarnermut tunngasumik apeqqummik eqqummaarinnissaannik kaammattorpaat. Apeqqulli nuna tamakkerlugu isigineqassapput, taamaammallu isumaqatigiissuteqartut pissutsit taakku aamma peqqissutsimut isumaqatigiissuteqarnissamut isumaqatiginninniarnerni aamma ilaanissaat kaammattuutigaat, tak. kontu pingaarneq 20.11.70. Kigutinik narlorsaanermik annertusaanermut aningaasaliissutaasinnaasut aamma tassunga ilaatinneqarsinnaapput. 
Kissaatit taakku isumaqatigiissummi matumani immikkut aningaasaliinerunernik nassataqanngillat, sinaakkutaareersulli iluanni pingaarnersiorneqarnissaat tunngavissaatinneqarpoq, taannalu naalagaaffimmik peqqinnissaqarfik pillugu isumaqatigiissummut tapiliullugu ataatsimut isigalugu annertuumik annertunerulersinneqarpoq.
Naalakkersuisut 2026-mi Inatsisartut ukiaanerani ataatsimiinneranni inuit innarluutillit taperserneqartarnerat pillugu Inatsisartut inatsisissaattut siunnersuummik saqqummiussipput. Peqqissutsimut Inunnullu innarluutilinnut Naalakkersuisoqarfiup kommuninut aningaasartuutaanerusussatut ilimagineqartut 2027-mi 10,3 mio. kr-inut 2028-milu 7,8 mio. kr-inut naatsorsorpai. Kommunit annertunerusunik aningaasartuuteqarnerunissartik, siunnersuullu taamaalilluni annikippallaartumik aningasaaligaasoq naatsorsuutigalugu oqaatigaat. Aningaasat taaneqartut aallaqqaammut kontumut pingaarnermut 20.11.70 Suliniutinut nutaanut sillimmatit immikkoortinneqarallarput.
Inatsisissatut siunnersuutip inaarutaasumik aningaasatigut kinguneqaatai isumaqatigiissummut uunga ivertinneqarsinnaannginnerat, isumaqatigiissuteqartut isumaqatigiissutigaat. Taarsiullugu taakku inatsisissatut siunnersuut naammassillugu suliarineqareerpat, ilassutitullu isumaqatigiissummut tunngavissaq eqqornerusoq, aningaasatigut kinguneqaatit attuumassuteqanngitsumik misissuiffigineqarnerisigut, namminersorlutik oqartussat kommunillu suleqatigiillutik naammassippassuk, ataatsimoortumik tapiissutinut isumaqatigiissummut ilassutitut isumaqatigiissutissamut tapiliullugu passunneqarnissaat naatsorsuutigineqarpoq. Tassunga aningaasaliissutaanerussutit aallaavittut kontu pingaarnermi 20.11.70 Suliniutinut nutaanut sillimmatit ataatsimut aningaasaliissutit iluanni nassaarineqassapput, tassanilu Peqqissutsimut Inunnullu innarluutilinnut Naalakkersuisoqarfimmut sillimmatinik annertuunik immikkoortitsisoqarpoq.
Hashimik imgassamillu atornerluinermik pinaveersaartitsineq suliniarnerlu 
Siammasissumik pinaveersaartitsinermik suliniummik ukkatarinninnermut ilapittuutitut ilanngaaserisunik Qaqortumi aalajangersimasumik inissisimasuni aningaasanik amerlanernik, mittarfinni, umiarsuarni tingerlaasersortunilu angallattunik ukkatarinnittussanut immikkoortitsinikkut hashimik anngiortumik eqqussisarnermut suliniutit annertusarnissaat pingaarnersiorneqarpoq. Tassani Naalakkersuisut suliniarnerup taassuma ilaani Issittumi Sakkutooqarfimmik annertunerusumik suleqatigiilernissamik kaammattorneqarput.
Ilanngullugu Naalakkersuisut sineriammi piginnaasaqarfiusumik orniguttartunillu katsorsaanernik innuttaasut atuisinnaanerannik siuarsaanissaat isumaqatigiissuteqartut naatsorsuutigaat. Tamatumani taanna pillugu Allorfik suleqatigalugu aningaasaqarnikkut isumaqatigiissuteqarnikkullu tunngavissamik pitsaanerusumik 2028-mut aningaasanut inatsisissatut siunnersuummik suliaqarnissap tungaanut naammassinnittoqarnissaa naatsorsuutigineqarpoq.


Tusaannga – kontu pingaarneq 30.14.01, Inulerivik, Nuna tamakkerlugu katsorsaavik siunnersuisarfillu. Orninneqarsinnaassuseq isumaginninnikkullu suliniutinut allanut ataqatigiissillugu Tusaanngap siunnersuinermik ikiuinermillu neqeroorutai nukittorsarniarlugit Aningaasaliissutit 2027-2030 ukiumut 2,0 mio. kr-nik qaffanneqarput.
Peqatigalugu Inuleriviup aningaasaqarnikkut sinaakkutaasa nukittorsarneqarnerat meeqqat inuusuttullu akornanni isumaginninnikkut unammilligassanut annertuunut tunngatillugu siunnerfeqarnerusumik suliniuteqarnissamut pisariaqartitsinermut ataqatigiissillugu isigineqassaaq, tassani inissiisarnermi immikkoortumi aningaasartuutit annertusiartornerat tatisinerlu aamma ilanngullugit. Taamaammat isumaqatigiissuteqartut aamma kontumi pingaarnermi 20.11.70 siusissukkut suliniarneq siuarsarniarlugu aningaasaliissutit kommuninut annertoqqatigiimmik agguarneqartussanik 5 mio. kr-nik ilanissaannut immikkoortitsisoqarnissaa isumaqatigiissutigaat. Aningaasat taakku kontumi tassani angajoqqaarsianut sinaakkutit nukittorsarnissaannut 25 mio. kr-nik immikkoortitaareersut qaavinut ilineqassapput. Aningaasat immikkoortinneqartut meeqqanik ilaqutariinnillu ulorianartorsiortunuik siusissukkut ikiuinikkut angerlarsimaffiit avataannut inissiinernut aningaasartuutit apparsarnissaannut kiisalu inissiinerit pisariaqartut pitsaanerusumik pilersaarusiornissaannut ilapittuissapput. 
Naalakkersuisut piaartumik inissiisarnermut immikkoortumi unammilligassanut malitseqartitsinissaq, tassungalu kommunit suleqatigalugit iliuusissatut pilersaarummik tigussaasumik suliaqarnissaq naatsorsuutigaat, tak. aamma 2027-mi siunertamut kontu pingaarneq 30.10.45 Meeqqat inuusuttullu immikkut ittumik suliniutit aningaasat immikkoortitat.

Pisortat sullissinerannik pisariillisaaneq pitsanngorsaanerlu. 2027-mi 2028-milu Aaqqissuusseqqinnermut isumalioqatigiissitamit Aaqqissuussaanermullu ataatsimiititaliamit kaammattuutinik siunnersuutinillu attuumassuteqartunik aalajangiiffigisassatut siunnersuutinut sukumiisunut, minnerunngitsumik innuttaasut katitigaanerisa allanngornerisa kingunerisaannik, isumalluutinik innuttaasunut qanittumik suliassanut atugassanngortitsisinnaasunik Naalakkersuisut suliaqarnissaat tunngavissaatinneqarpoq.
Sulineq ilaatigut nunap nammineq tunngavissarititaanut nalimmassakkamik pisariinnerusumik allaffissornermut siunnersuummik, pisortat ataatsimoorullugu suliassanik aaqqiissuteqartarnerannik siuarsaanermik aaqqissuussamillu digitalinngorsaanermik, aamma innuttaasut sumi najugaqarneq apeqqutaatinnagu pisortat sullissinerannut naligiinnerusumik periarfissaqarnerannik qulakkeerinnissinnaasumik ilaqartinneqassaaq. 
Aaqqissuusseqqinnermut isumalioqatigiissitaq 2027-mi ukiup affaani siullermi taakkununnga siunnersuummik siullermik saqqummiussissasoq ilimagineqarpoq, taassumalu naapertuussusaa malillugu 2028-mut aningaasanut inatsisissatut siunnersuutissamut ilanngunneqarsinnaavoq, tassani ilaatigut namminersorlutik oqartussat siunnersortinut avataaneersunut aningaasartuutaasa appartissinnaanerannut sukumiisunik kaammattuuteqarnissaq ilimagineqarpoq, tassanilu avataanit sullinneqarnermik aningaasartuutaasartut annertusiartortumik nunatsinni aningaasartuutaanissaasa ukkatarinissaat ilanngullugu. Peqatigisaanik iluanaarutinik, aningaasalersuinernik piviusorsiortumillu atuutilersinneqartussanik uppernarsarneqartunik nassuiaasiornissaq tunngavissaatinneqarpoq.

Atorfinitsitsineq sulisunillu atorfeqaannartitsineq. Nunatsinni piffinni arlalinni sulisut piginnaanillit amigaataanerisa ikiorsiivigineqarnissaa, isumaqatigiissuteqartut pingaartippaat, tassani ingammik perorsaasut ilinniartitsisullu ilanngullugit. Isumaqatiginninniarnissani atorfinitsitsinerit sulisunillu atorfeqaannartitsinerit immikkut eqqumaffigineqarnissaat, isumaqatigiissuteqartut kaammattuutigaat. Aningaasarsiatigut atorfinitsitaanermilu atugassarititat sukumiisut suliffeqarnermi illuatungeriinnit isumaqatigiissutigineqassapput. Namminersorlutik Oqartussat kommunillu akornanni ataqatigiissaarinissamik isumaqatigiissut soorunami ataqqineqassaaq.  
Peqatigisaanik Naalakkersuisut kommunillu sulisartoqarnermi kattuffiit peqatigalugit piffinni sulisussaaleqiffiusuni sulilernissap najugaqarnissallu pilerinarsarnissaa siunertaralugu siammasissumik suliniuteqarsinnaanermik isumaliuteqarnissaannik kaammattorneqarput. Suliniarneq piffinni pissutsinik aallaaveqartinneqartariaqarpoq tassanilu sulinermi inuuniarnermilu atugassarititat ilaatinneqassapput. Taamaammat aningaasarsiani atorfeqarnermilu atugassarititat assersuutigalugu ineqarnermut pissutsinut, angalanissamut periarfissanut katissimasatullu aapparisanut nooqataasunut suliffissanut ataqatigiissillugu isigineqartariaqarput.

Nunanut allanut Naalakkersuisoqarfik – kontu pingaarneq 64.01.01 aamma kontu pingaarneq 20.11.70. Nunanut allanut Naalakkersuisoqarfik 2027-2030 ukiumut 4 mio. kr-nik nunanut allanut immikkoortumi sulianik isumaginninnerup nukittorsarneranut, ukiuni makkunani annertusiartortumik sammineqartunut ilassussiivigineqassaaq, taakkulu piffissaq tamakkerlugu 16,0 mio. kr-nik naleqarput. Aningaasat taakku 26,3 mio. kr-t siusinnerusukkut Aningaasanut inatsisissatut siunnersuummut nunanut allanut immikkoortumut immikkut aningaasaliissutaareersut qaavinut ilineqassapput. Taamaalilluni 2027-mut Aningaasanut inatsisissatut siunnersuummi nunanut allanut immikkoortup allaffissornikkut ingerlanneqarneranut katillugit 42,3 mio. kr-inik aningaasaliissutit annertusineqassapput. Isumaqatigiissuteqartut tamanna Kalaallit Nunaata nunanit tamanit sammineqarnerunerata pissusissamisoortumik malitsigisaatut isigaat. Aningaasaliissutinut ilassutit aamma nunanut allanut tunngatillugu aningaasaqarnikkut siuariartornerik ikorfartuinissaq siunertaralugu, nunatta avammut niuernerata inuussutissarsiornikkullu periarfissaasa siuarsarneqarnerannut atorneqarnissaat pissusissamisoortutut isigaat. Ilanngullugu aningaasaliissutit annertuumik annertusineqarnerat, immikkoortullu sunniuteqarnerata annertusiartornera eqqarsaatigalugu immikkoortumi aningaasaqarnermik aqutsinerup nukittorsarneqarnissaa pisariaqartutut isigineqarpoq.

4. Aaqqissuusseqqinnermi siunnerfik 4: Akileraarusiisarnerup, atugarissaarnermi ikiorsiissutit, ineqarnermut utoqqarnullu immikkoortup aaqqissuuteqqinneqarnera 
Amerlanerisut sulilernissaat imminullu pilersornissamut piumasaqaatit sakkortusisat. Suliffissaaleqisut sulisinnaasut imminnut pilersornissamut ataatsimooqatigiinnullu ilapittuinissamut akussaaffimmik tigusinissaat, isumaqatigiissuteqartut isumaqatigiissutigaat. Pisortanit pilersorneqarneq inunnut suiffissatut innersuunneqartunik tigusisinnaasunut qinnigassaassanngilaq. Ikiorneqarnissamut pisinnaatitaaffik pimoorussisumik suliffissarsiornissamut piginnaanngorsarnernullu sulinermillu sungiusarneqarnermut neqeroorutinik attuumasuni peqataanissamut ingiaqateqartinneqassaaq. Patsisissaqanngitsumik pisussaaffinnik taakkunannga sanioqqutsineq ingerlaannartumik aningaasatigut misinnartunik kinguneqartinneqartassaaq.
Sulilernissamut piareersimanissamut piumasaqaatit sakkortunerusut pisortanillu ikioorsiissutinik suliffisarsiornermilu ikiorsiissutinik malittarisassanik sukannersumik atuutitsineq kommunit kissaateqarnerat assigalugu isumaqatigiissuteqartut kissaatigaat. Suliffissarsiornermik, takkuttarnermik peqataanermillu malitseqartitsinissamut kommunit erseqqissunik malittarisassaqarlutillu sakkussaqassapput. Piumasaqaatit ataasiakkaat sulisinnaassusiannik aallaaveqassapput, suliffissanillu neqeroorutinik sukumiisunik siunnerfilinnillu piginnaanngorsaanernik ingiaqarteqartinneqassallutik. Akileraartut ikiorsiissutillu atassuteqatigiinnerisa peqatigisaanik suliffeqarnermi erseqqissumik iluanaaruteqarneq qulakkiissavaat.
Amerlanerit suliffeqarnerisa sulisussaaleqineq ikiorsiivigissavaa avataanillu sulisussanik tikisitsisarnermik pisariaqartitsineq annikillisarlugu. Tamatuma ataasiakkaat aningaasaqarnikkut nammineernerat nukittorsarlugulu pisortat ikiorsiissutinut aningaasartuutaat apparsassavaat. Taamaalilluni atugarissaarnermik aningaasalersuineq aamma nukittorsarneqarlunilu inuiaqatigiit imminnut napatinnerusut toqqammavissat nukittorsarneqassaaq.
Taamaammat isumaqatigiissuteqartut Naalakkersuisut kommunit suleqatigalugit inatsisissatut siunnersuummik, ataavartumik sakkortusisamillu piareersimanissamut peqataanissamullu piumasaqaatinik kiisalu malinninngitsoornermi erseqqissunik aningaasatigut kinguneqartitsinernik aalajangersaasumik piareersaasiornissaannik sakkortunerpaamik kaammattuipput. Inatsisissatut siunnersuut sapinngisamik piaarnerpaamik kingusinnerpaamillu Inatsisartut 2027-mi ukiakkut ataatsimiinneranni saqqummiunneqassaaq. 

Ataqatigiissumik, siunissamut isumannaakkamik isumaginninnikkullu oqimaaqatigiittumik soraarnerussutisianik aaqqissuusseqqinneq  
2027-mi ataatsimut ungasissumut sammisumik soraarnerussutisianik aaqqissuusseqqinnissap piareersarneqarnissaa, isumaqatigiissuteqartut isumaqatigiissutigaat. Taamaalilluni 2024-2026 aningaasanut inatsisinut isumaqatigiissutini immikkoortut siunnerfiit malitseqartinneqarput. Aaqqissuusseqqinnermi ilaatigut immikkut ilisimasalittut suleqatigiissitap, Naalakkersuisut pilersitaata suliaasa inerneri, suleqatigiissitallu inaarutaasumik isumaliutissiissutaa ataqatigiissumik nassuiaammik kaammattuutinillu sukumiisunik imaqartussaq, marsip qaammataani 2027-mi saqqummiunneqartussatut ilimagineqartoq ilanngunneqassaaq.  
Tamanna tunuliaqutaralugu ataatsimut soraarnerussutisiaqartitsisarnermik aaqqissuussineq pillugu siammasissumik politikikkut isumaqatigiissussiortoqarnissaa siunniunneqarpoq. Isumaqatigiissut ilaatigut innuttaasut katitigaanerisa allanngoriartornerannut, utoqqalinermi isumaginninnikkut oqimaaqatigiittumik pilersorneqarnermut toqqammaveqarnermi kiisalu ukiut utoqqalinersiuteqalerfiit angunerisa kingorna sulinermik nangitsinissamik aningaasaqarnikkut pilerilersitsinermik pilersitsiniarluni, soraarnerussutisiaqartitsisarnermik aaqqissuussinerup ungasissumut sammisumik aningaasaqarnikkut attanneqarsinnaassusianik qulakkeerinnissaaq. Tamatuma saniatigut aaqqissuusseqqinnerup inunnit ukiut soraarnerussutisiffiusut qaangerlugit ukiulinnit sulisinnaasunik annertusaanermut ilapittuisuunissaa immikkut pingaaruteqarpoq. Tamanna peqatigisaanik avataanit suliartortitanik piumanninnermut annikillisaanermut naleqquttutut isigineqarpoq.
Aningaasanut inatsimmik isumaqatigiissuteqartut maanna sulinermi isertitat malitsigisaanik utoqqalinersiutisianik annikilliartortitsisarnermik naapertuutinngitsumik malittarisassat aallaavittut atorunnaarsittariaqarnerat, pisortallu ikiorsiissutaannik allanik ataqatigiiffiit, tassani ineqarnermut tapiissutit ilanngullugit, misissorneqarnissaat isumaqatigiissutigaat. Taamaalilluni ataasiakkaanut aningaasatigut iluanaarutit mangiarneqannginnissaat qulakkeerneqassaaq.
Peqatigisaanik utoqqalinermi soraarnerussutisiat, soraarnerussutisiaqalernissamut pinngitsoornani ileqqaartussaatitaanerup suliffeqarnermilu soraarnerussutisiat malittarisassanik pisariitsunik paasiuminartunillu ataqatigiinnerunissaat inuillu isertitakitsut aalaakkaasuunngitsumilluunniit isertitaqartut isiginiarneqarnerat qulakkeerneqassaaq.
Aaqqissuusseqqinnerup naammassineqarnissaanut aallaqqaammut 2028-mit ukiumoortumik 38,3 mio. kr-nik sillimmatinik immikkoortitsisoqassaaq. Taamattaaq 2027-mi aningaasat inatsimmik piareersaasiornermut, kinguneqaatinik naatsorsuinernut kiisalu pisariaqartumik allaffissornikkut digitalimillu atortorissaarutitigut ikorfartuinermut atugassatut pingaarnersiugaassapput. Aningaasat taakku inatsimmik piareersaasiornissamut atatillugu suli patajaallisarneqassapput. Kontumi pingaarnermi 20.30.05 tamatumunnga 2 mio. kr-nik immikkoortitsisoqarpoq.
Tamanna tunuliaqutaralugu Naalakkersuisut 2027-mi Inatsisartut ukiaanerani ataatsimiinneranni inatsisissatut siunnersuutinik naapertuuttunik saqqummiussiniarnissaat naatsorsuutigineqarpoq, taamaalilluni aaqqissuusseqqinnermi suliniutit sapinngisamik ulloq 1. januar 2028 atuutilersinneqaqqullugit. Sillimmatinik atugassanngortitsineq sukumiisoq politikikkut isumaqatigiissut sukumiisoq aningaasatigullu agguaasseqqinnikkullu kinguneqaatit uppernarsaasikkat tunngavigalugit aalajangersarneqassaaq.
Ulluunerani paaqqinniffinnut angajoqqaat akiliuteqartitsisarnerannik atorunnaarsitsineq – kontu pingaarneq 20.11.70. 
Ukiuni missingersuusiorfiusuni angajoqqaat paaqqinniffinnut akiliisarunnaarsinnissaannut ukiumut 37 mio. kr-t immikkoortinneqarput, tak. UKA2026/396. Aningaasat paaqqinnittarfinnut taakkununnga angajoqqaat akiliutaatut kommunit maanna isertitaannik takutitsipput, taakkulu taamaalillutik peerneqassapput. Immikkoortoq kommuninit aqunneqarmat, suliniutip atuutilersinnissaanut kommuninik immikkut isumaqatigiissuteqarnissaq pisariaqarpoq.  
Naalakkersuisut tassannga piareersaasiornerminnut atatillugu kommunit suleqatigalugit aningaasaqarnikkut allaffissornikkullu kinguneqaatinik kiisalu naammassineqarnissaanut nalinginnaasunik naammassinnissinnaassutsikkullu tunngavissanik imaqartumik, tassunga periusissamik sukumiisumik nassuiaasiornissaat tunngavissaatinneqarpoq. Tassani ilanngullugu allannguutissatut inatsisinik aammalu taakkununnga atasunik nalunaarutinik kingusinnerpaamik UKA2027-mut piareersaanissaq saqqummiussinissarlu ilaapput, taamaalilluni suliniut ulloq 1. januar 2028 atuutilersinnaaqqullugu.

Ineqarnermut tapiissutit ineqarnermillu aaqqissuusseqqinneq – kontu pingaarneq 31.03.20 kiisalu kontu pingaarneq 87.72.22. Ineqarnermut akiliutinik aaqqissuusseqqinnermik malitseqartitsinermi ineqarnermullu tapiissutinik allannguinermi attartortut aningaasaqarnikkut ulorianartorsiortut illersorneqarnissaat, isumaqatigiissuteqartut pingaartippaat. Isumaqatigiissutikkut ugguuna immikkoortumut tassunga aningaasanik amerlanerusunik immikkoortitsisoqanngilaq, tassanngami aningaasalersuineq aallaqqaammut aningaasanut inatsimmi ataatsimut aningaasaliissutit iluanni pisinnaanissaa tunngavissaatinneqarmat.
Ilanngullugu 2027-mi ineqarnermut tapiisarnermik aaqqissuussinermik siammasinnerusumik aaqqissuusseqqinnissamik suliaqarnissap aallartinneqarnissaa naatsorsuutigineqarpoq. Tassunga ilanngullugu aaqqissuussinermi kiassarnermut aningaasartuutit ilanngunneqarsinnaanerat misissorneqassaaq, ilaatigut akit qaffannissaat eqqarsaatigalugu, qaffaanerlu Nukissiorfinni iluarsartuussinermik kinguussaanermik annikillisaanissamut ilapittuillunilu nukissiamik pilersuinerup isumannaatsuuneranik nukittorsaassaaq.
Isumaqatigiissuteqartut ilanngullugu illulioqataanermik aaqqissussamut aningaasaliissutinit, kontu pingaarneq 87.72.22 Nunaqarfinni isorliunerusunilu inissialiornermut pilersaarut immikkoortinneqartut, aningaasanullu inatsimmi sunniutitut kommuninit namminersorlutik oqartussanut nuunneqartut sukkanerusumik atorneqarnissaat sanaartornerillu annertunerunissaat ilanngullugu ujartorpaat.
Sanaqatigiilluni illuliassanik agguaassisarnerup kigaatsorujussuarmik ingerlanneqarnera isumaqatigiissuteqartut naapertuutinngitsutut isigaat. Immikkoortup 2026-mut aningaasanut inatsimmi kommuninit namminersorlutik oqartussanut utertinneqarsimanera, isumaqatigiissuteqartut ilisimaaraat, taamaammallu aaqqissuussinermut nutaamut piffissamik ikaarsaarfissaqarneq ilimagineqartariaqarpoq. Isumaqatigiissuteqartulli aaqqissuussinerup maannamit sukkanerusumik aallartinnissaa pingaartippaat, taamaammallu inatsisissatut siunnersuutip UKA2026 imm. 243-tut suliarineqartussaagaluartup inaarsarnissaa siuartinnissaalu sakkortuumik Naalakkersuisunut kaammattuutigaat, taamaalilluni malittarisassat eqaannerusut 2027-mi sapinngisamik piaarnerpaamik atuutilersinnaaqqullugit. Peqatigisaanik malittarisassat nutaat innuttaasunik killilimmik akiliisinnaassusilinnik isiginninniarnissaat annertuumik pingaaruteqarpoq.  
Inoqarfinni minnerni sulisussarsinissami sulisunut inissianik periarfissaqarnissaq.
Ilaatigut peqqinnissaqarfimmut ilinniartitaanermullu immikkoortumi inoqarfinni minnerni sulisut inissaannik periarfissaqarsinnaanerup ajornartorsiutaasinnaanera, isumaqatigiissuteqartut eqqummaariffigaat, Naalakkersuisullu tassunga atatillugu nunatsinni isorliunerusunut iliuusissatut pilersaarummik atugassanngortitsinermik suliaqaqqinnissaannik kaammattorneqarput. 
Kontu pingaarneq 80.00.01 Nuussinissamut sillimmatit sinaakkutaasa iluanni 2027-mi marloqiusamik periuseqarluni aningaasaliisarneq aallaavigalugu pilersaarusiornerup ingerlanneqarnissaa qinnutigineqarpoq:
· Tasiusami Avannaata Kommuniani peqqissaavimmi inissiaq.
· Kommune Qeqertalimmi Attumi, Niaqornaarsunni, Ikamiunilu ilinniartitsisunut inissiat.

5. Pingaarnersiukkat allat 

Timersorneq – kontu pingaarneq 40.94.13, Timersornermut tapiissutit. 
2026-mi tapiissutit annertussusaat attanniarlugu 2027-mi 2028-milu aningaasaliissutit 5,0 mio. kr-nik qaffanneqarput. Tassani ukiuni marlunni tamani Arctic Circle Racemut 0,5 mio. kr-it ilaatinneqarput. Agguaassineq erseqqinnerusoq ataatsimut aningaasaliissutini aalajangersarneqarpoq.
Kalaallit Nunaanni ilagiit – kontu pingaarneq 40.97.03. Palasinit ajoqinillu sullissineq Ilagiillu nuna tamakkerlugu sulinerat nukittorsarniarlugu 2027-2030 ukiumut 5,0 mio. kr-nik aningaasaliinerusoqarpoq. Aningaasat immikkoortumi siunnersuutit katitikkat matussuserpaat. Peqatigisaanik immikkoortumi aningaasanik aqutsinerup annertusisamik ukkatarineqarnissaa isumaqatigiissuteqartut kaammattuutigaat.  
Ilaasut Kulusummut aqqusaartarnerat. Isumaqatigiissuteqartut maannakkut angalasut Kulusummut aqqusaartut ingerlariaqqissinnaajunnaartut inissaannik qulakkeerinninniuttarnerat annertuumik ajornartorsiutaasoq ilisimaaraat. Isumaqatigiissuteqartut Naalakkersuisut ukioq manna aaqqissutaasinnaasumut siunnersuummik saqqummiussinissaannik kaammattorpaat. Naalakkersuisut tamanna pillugu isumaliuteqarnerminni periarfissanut assigiinngitsunut, ajornartorsiummik annikillisaasinnaasumik siammasissumik eqqarsartariaqarput. Peqatigisaanik isumaqatigiissuteqartut periarfissat naleqquttumik qulaajaavigineqareerpata, Inatsisartuni Aningaasaqarnermut Akileraartarnermullu Ataatsimiititaliap tamanna pillugu ukiup naanerani 2027-lluunniit aallartinnerani ilassutitut aningaasaliissutaasinnaasumik akuersaartumik isiginninnissaa kaammattuutigaat.  
Qeqertalimmi aqquserniorneq. 2027-mi Qasigiannguit Ilimanallu akornanni ATV-nut aqqusinermik pilersaarusiornissamut 2 mio. kr-t immikkoortinneqarput. Sanaartornermut, aningaasalersuinermut piffissamullu pilersaarut kontu pingaarneq 87.00.88 Nunaqarfinnut isorliunerusunullu sanaartornermi periusissiaq aningaasaliissutinut takussutissiamut ivertinneqassaaq. Aningaasat Kommune Qeqertallip nammineq missingersuutimini immikkoortitaani assingusumik siunertamut ikorfartuinermut immikkoortinneqarput. 

6. Atugassanngortitsineq malitseqartitsinerlu  
Allannguutissatut isumaqatigiissutigineqartut aningaasanut inatsisissamut pingajussaaneerinninnermi Naalakkersuisut allannguutissatut siunnersuutaannut ivertinneqassapput. Aningaasat kontu pingaarnermut 20.11.70 sillimmatitut ivertinneqarneranni, atugassanngortitsinerup aningaasaliinerullu naapertuuttumik 2027-p ingerlanerani passunneqarneranik aalajangiinermik tunngavissaqartinneqarpoq. 
Naalakkersuisut naammassinninnermi, aningaasatigut kinguneqaatini sapinngisamillu uppernarsaaserneqarsinnaasunik angusatigut ukiumoortumik malitseqartitsinermik qulakkeerinnissapput, tassani Attassinissamik Siuariartortitsinissamullu Pilersaarut II-mik malitseqartitsinermut naapertuuttumik ataqatigiissitsineq ilanngullugu. 
Inaarutaasumik aningaasaliissutit IS-/IST-llu inernera ataatsimut allannguutissatut siunnersuummut oqimaaqatigiissinneqassaaq. 2027-mut Aningaasanut inatsimmi kisitsisit inaarutaasut taamaalillutik isumaqatigiissummi uani kisitsisinit annikinnerusumik nikingasinnaapput.  

AIS-mi aningaasaliissutinut kinguneqaatit – takussutissiaq 
Takussutissiami tulliuttumi 2027-mut aningaasanut inatsimmut uunga isumaqatigiissutip kinguneranik aningaasaliissutitigut allannguutit sukumiisut takutinneqarput. 
Allannguutit taakku akileraarutinut akitsuutinullu missingiutinut nutartikkat peqatigalugit siunnersuutip aappassaaneerneqarnerata pingajussaaneerneqarneratalu akornani aningaasanut inatsimmi annikitsumik sinneqartoornermut, Nunatta Karsiata uninngasuutaanik nukittorsaasumut ilapittuipput. 


	Kontu
	Aningaasanut inatsit
	2027
	2028
	2029
	2030
	Kat. (t.kr.)

	200520
	Kommuninut ataatsimoortumik tapiissutit 
	54.751
	54.627
	54.507
	54.507
	218.392

	201170
	Suliniutinut nutaanut sillimmatit
	 
	38.300
	38.300
	38.300
	114.900

	201170
	Suliniutinut nutaanut sillimmatit
	 
	37.000
	37.000
	37.000
	111.000

	201170
	Suliniutinut nutaanut sillimmatit
	2.000
	 
	 
	 
	2.000

	877312
	Umiarsualivinnut talittarfinnullu aningaasaleeqqinnerit 

	10.000
	 
	 
	 
	10.000

	241110
	Eqqussuinermi akitsuutit
	 
	3.000
	3.000
	3.000
	9.000

	301401
	INULERIVIK, Nuna tamakkerlugu katsorsaavik siunnersuisarfillu 

	2.000
	2.000
	2.000
	2.000
	8.000

	409413
	Timersornermut tapiissutit 
	5.000
	5.000
	 
	 
	10.000

	409703
	Kalaallit Nunaanni ilagiit
	5.000
	5.000
	5.000
	5.000
	20.000

	500120
	Aalisarneq piniarnerlu
	1.500
	500
	500
	500
	3.000

	640101
	Nunanut allanut Naalakkersuisoqarfik

	2.000
	2.000
	2.000
	2.000
	8.000

	670303
	Inuussutissarsiornermik ineriartortitsinermi nittarsaassinermilu suliniutit 

	5.000
	5.000
	5.000
	5.000
	20.000

	770508
	Avatangiisinut aningaasaateqarfik
	3.500
	 
	 
	 
	3.500


	201170
	Suliniutinut nutaanut sillimmatit
	1.000
	
	
	
	1.000

	201170
	Suliniutinut nutaanut sillimmatit
	5.000
	
	
	
	5.000

	203005
	Aningaasaqarnikkut periuserineqartussanut, pilersaarusiornissanut misissueqqissaarnernillu sulinissaq
	2.000
	
	
	
	2.000

	201170
	Suliniutinut nutaanut sillimmatit*
	2.000
	2.000
	2.000
	2.000
	8.000

	870088
	Nunaqarfinni isorliunerusunilu sanaartornermi periusissiaq
	2.000
	
	
	
	2.000

	Katillugit 
	 
	102.751
	154.427
	149.307
	149.307
	555.792


* Nunanut allanut Naalakkersuisoqarfimmut: ukiumut 2 mio. kr. (2027–2030).


Naggasiut 
Taama oqaaseqarlutik isumaqatigiissuteqartut isumaqatigiillutik ukioq manna aningaasanut inatsimmut isumaqatigiissut atsiorpaat.

Nuuk, ulloq 9.  november 2026

______________________________	________________________________
Demokraatit		Inuit Ataqatigiit

______________________________	________________________________
Siumut						           Atassut

________________________________
Naalakkersuisut

